**ΑΝΑΡΤΗΤΕΟ ΣΤΟ ΔΙΑΔΙΚΤΥΟ**

**ΣΤΟΙΧΕΙΑ ΣΧΟΛΕΙΩΝ**

**1ο και 2ο ΓΕΝΙΚΟ ΛΥΚΕΙΟ ΝΑΟΥΣΑΣ**

**Τέρμα Φιλώτα Κοκκίνου**

**59200 Νάουσα**

**Τηλ: 2332027250, 2332027232**

**mail@1lyk-naous.ima.sch.gr**

**mail@2lyk-naous.ima.sch.gr**

Αριθμ. Πρωτ.: 105/28-01-2025

**Προς: Δ.Δ.Ε ΗΜΑΘΙΑΣ**

**ΚΟΙΝΟΠΟΙΗΣΗ**

**ΓΡΑΦΕΙΑ ΓΕΝΙΚΟΥ ΤΟΥΡΙΣΜΟΥ**

**Θέμα : <<Πρόσκληση κατάθεσης προσφοράς για την πενθήμερη εκδρομή της Περιβαλλοντικής ομάδας στην Κωνσταντινούπολη οδικώς>>**

Το 1ο και 2ο ΓΕΛ Νάουσας ζητούν κατάθεση προσφορών για πραγματοποίηση πενθήμερης εκπαιδευτικής εκδρομής στην Κωνσταντινούπολη σύμφωνα με την Υ.Α 20883/ΓΔ4/13-2-2020, ΦΕΚ 456/τ.Β’/11-02-2020, άρθρο 5. Αντικείμενο του διαγωνισμού είναι η ανάδειξη της πιο αξιόλογης οικονομικά και ποιοτικά προσφοράς ταξιδιωτικού γραφείου. Παρακαλούμε να μας αποστείλετε προσφορά, έως την Τρίτη 4 Φεβρουαρίου 2025 και ώρα 12.00 μ. μ. Η εκδρομή θα πραγματοποιηθεί στο διάστημα από Τετάρτη 26 Μαρτίου 2025 μέχρι και την Κυριακή 30 Μαρτίου 2025 οδικώς και θα συμμετάσχουν 26 μαθητές/τριες της Β΄ τάξης του 1ου Λυκείου και 21 μαθητές/τριες του 2ου Λυκείου, **47 μαθητές/τριες συνολικά**, οι οποίοι θα συνοδεύονται από έξι (6) καθηγητές/τριες. Η κατηγορία καταλύματος πρέπει να είναι Α΄ κατηγορίας (τεσσάρων αστέρων) σε τρίκλινα ή τετράκλινα δωμάτια με ημιδιατροφή για τους μαθητές και μονόκλινα για τους καθηγητές. Επιπρόσθετα επιθυμούμε:

1. Συνοδό του πρακτορείου καθ’ όλη τη διάρκεια της εκδρομής.
2. Δύο (2) οδηγούς
3. Ασφαλιστική κάλυψη για όλους, Φ.Π.Α και FREE των καθηγητών.
4. Μαθητές και εκπαιδευτικοί στον ίδιο όροφο του ξενοδοχείου (επίβλεψη και ασφάλεια)

**Το πρόγραμμα της πενθήμερης εκδρομής έχει ως εξής:**

**1. ΤΕΤΑΡΤΗ 26/03/2025:**

Αναχώρηση από τη Νάουσα στις 06.00 π. μ. Πορεία προς την Κωνσταντινούπολη με τις απαραίτητες στάσεις, διέλευση συνόρων και άφιξη το απόγευμα. Τακτοποίηση στο ξενοδοχείο, περιπατητική ξενάγηση στην περιοχή του Πέραν, δείπνο και 1η διανυκτέρευση.

**ΠΕΜΠΤΗ 27/3/2025**

Πρόγευμα και αναχώρηση για το Ζωγράφειο Λύκειο, όπου θα διεξαχθεί το συνέδριο. Συμμετοχή και παρουσίαση της δράσης μας. Ξενάγηση στην Αγία Τριάδα της οδού Istiklal, θα περάσουμε από το Σισμανόγλειο Μέγαρο, το Ελληνικό Προξενείο και τη Σχολή του Γαλατά. Θα δούμε το διάσημο πύργο του Γαλατά και θα διασχίσουμε την ομώνυμη γέφυρα με τους αμέτρητους ψαράδες. Αν ο χρόνος επιτρέψει σε σχέση με το Συνέδριο, θα επισκεφτούμε την Χαλκηδόνα ( Kadikoy)με το καράβι της γραμμής. Δείπνο και 2η διανυκτέρευση

**ΠΑΡΑΣΚΕΥΗ 28/3/2025**

Πρόγευμα και ξεκινάμε για ξενάγηση στα πιο σημαντικά αξιοθέατα της Πόλης. Θα αρχίσουμε από την Παλιά Πόλη από το μεγαλύτερο μνημείο του ελληνισμού και της χριστιανοσύνης, την Αγία Σοφία. Στη συνέχεια θα επισκεφτούμε την Αγία Ειρήνη, τον Βυζαντινό Ιππόδρομο με τον εντυπωσιακό Αιγυπτιακό Οβελίσκο, τον εντυπωσιακό προαύλιο χώρο του θρυλικού Μπλε Τζαμί (Σουλτάναχμετ) και τη Βασιλική Κινστέρνα του Ιουστινιανού με τους εντυπωσιακούς φωτισμούς. H ημέρα μας θα συνεχιστεί με την επίσκεψή μας στην εκπληκτική Σκεπαστή Αγορά (Καπαλί Τσαρσί) με τα 5.000 μαγαζιά για να κάνετε τις αγορές σας.

Στις 16:30 μ.μ. επίσκεψη στο Οικουμενικό Πατριαρχείο στο Φανάρι και παρακολούθηση της Ακολουθίας των Χαιρετισμών, χοροστατούντος του Πατριάρχου Βαρθολομαίου. Επιστροφή στο ξενοδοχείο, δείπνο και 3η διανυκτέρευση

**ΣΑΒΒΑΤΟ 29/3/2025**

Μετά το πρόγευμα αναχώρηση για ξενάγηση στο περίφημο ανάκτορο Ντολμά Μπαχτσέ, το οποίο είναι χτισμένο στα Γαλλικά πρότυπα των Βερσαλλιών. Αμέσως μετά από το Καμπατάς θα επιβιβαστούμε σε πλοίο της γραμμής για να επισκεφθούμε τα Πριγκηπόνησα. Η πρώτη στάση μας θα γίνει στη Χάλκη με την περίφημη Θεολογική Σχολή και την Ιερά Μονή της Αγίας Τριάδας στο λόφο της Ελπίδας. Στη συνέχεια θα επισκεφθούμε την Πρίγκηπο. Αν υπάρχει χρόνος, θα περάσουμε από το Galata Port, ένα σύγχρονο εμπορικό κέντρο πάνω στο Βόσπορο. Δείπνο και 4η διανυκτέρευση.

**ΚΥΡΙΑΚΗ 30/3/2025**

Μετά το πρόγευμα επίσκεψη στην Παναγία των Βλαχερνών, το Μπαλουκλί (Μονή Ζωοδόχου Πηγής) που συνδέεται με τους θρύλους για τα μισοτηγανισμένα ψάρια και την άλωση της Πόλης και στη Μονή της Χώρας, με τα περίφημα ψηφιδωτά. Στη συνέχεια ξεκινάμε το ταξίδι της επιστροφής μας στη Νάουσα.

**1.Δικαίωμα συμμετοχής: Δικαίωμα συμμετοχής στο διαγωνισμό έχουν όλα τα ταξιδιωτικά γραφεία.**

**2.Σύνταξη και υποβολή προσφορών:** Οι προσφορές υποβάλλονται στο ενδιαφερόμενο σχολείο, σε κλειστό φάκελο. Με κάθε προσφορά από το ταξιδιωτικό γραφείο κατατίθεται απαραιτήτως και υπεύθυνη δήλωση ότι διαθέτει ειδικό σήμα λειτουργίας, το οποίο βρίσκεται σε ισχύ. Στην προσφορά υποχρεωτικά θα καταγράφονται επίσης η Υποχρεωτική Ασφάλιση Ευθύνης Διοργανωτή, σύμφωνα με την κείμενη νομοθεσία, η τελική συνολική τιμή της προφοράς και η επιβάρυνση ανά μαθητή.

**3. Αξιολόγηση προσφορών:** Η αξιολόγηση των προσφορών πραγματοποιείται σε μια φάση που περιλαμβάνει τα παρακάτω επιμέρους στάδια:

1. Παραλαβή των φακέλων και αποσφράγιση προσφορών
2. Έλεγχος
3. Αξιολόγηση οικονομικής προσφοράς και επιλογή ξενοδοχείου βάσει και της περιοχής (επικινδυνότητα).
4. Επιλογή αναδόχου

Οι προσφορές δεν πρέπει να έχουν ξύσματα, σβησίματα, προσθήκες, διορθώσεις. Εάν υπάρχει στην προσφορά οποιαδήποτε προσθήκη ή διόρθωση, αυτή πρέπει να είναι καθαρογραμμένη ή μονογραμμένη από τον προσφέροντα. Η προσφορά θα απορρίπτεται, εάν σ΄ αυτήν υπάρχουν διορθώσεις που την καθιστούν ασαφή, κατά την κρίση του οργάνου αξιολόγησης των προσφορών. Όσοι ενδιαφέρονται να λάβουν μέρος μπορούν να υποβάλουν τις προσφορές τους, σύμφωνα με τους παρακάτω τρόπους:

α) προσωπικά ή με εκπρόσωπο στο ενδιαφερόμενο σχολείο

β) με ηλεκτρονικό ταχυδρομείο, με κωδικό που θα δοθεί τηλεφωνικώς από το Γραφείο

γ) με Ταχυμεταφορική εταιρεία

Οι εκπρόθεσμες προσφορές δεν λαμβάνονται υπόψη και επιστρέφονται χωρίς να αποσφραγισθούν, έστω και αν η καθυστέρηση οφείλεται σε οποιαδήποτε αιτία, των διανομέων, των μέσων συγκοινωνίας.

**4.Επιλογή αναδόχου**

Για την αξιολόγηση των προσφορών και την επιλογή της πλέον συμφέρουσας από οικονομική άποψη, ασφάλειας, ποιότητας μετακίνησης και διαμονής προσφοράς, συγκροτείται Επιτροπή, με Πράξη του Διευθυντή του σχολείου, η οποία αποτελείται από τον ίδιο, ως Πρόεδρο, τρεις (3) συνοδούς- εκπαιδευτικούς, που ορίζονται από το Σύλλογο των Διδασκόντων Καθηγητών, δύο (2) εκπροσώπους του Συλλόγου Γονέων και Κηδεμόνων και από δύο εκπροσώπους του 15μελους Μαθητικού Συμβουλίου που θα λάβουν μέρος στην μετακίνηση, οι οποίοι εκπροσωπούνται με μία (1) ψήφο. Η Επιτροπή έχει την αρμοδιότητα και ευθύνη επιλογής του ταξιδιωτικού γραφείου που θα πραγματοποιήσει την εκδρομή –μετακίνηση. Η επιλογή του ταξιδιωτικού γραφείου καταγράφεται στο πρακτικό που συντάσσεται και στο οποίο αναφέρονται με σαφήνεια τα κριτήρια επιλογής. Το εν λόγω πρακτικό, κοινοποιείται από τον Διευθυντή του σχολείου στην ιστοσελίδα του 1ου ΓΕΛ Νάουσας και κάθε συμμετέχων έχει νόμιμο δικαίωμα να ενημερωθεί και μπορεί να υποβάλει ένσταση κατά της επιλογής εντός δύο (2) ημερών από τη σύνταξη του πρακτικού επιλογής. Μετά την αξιολόγηση των προσφορών και την εξέταση των ενδεχόμενων ενστάσεων, γίνεται η τελική επιλογή του ταξιδιωτικού γραφείου και το σχολείο συντάσσει σύμβαση οργανωμένου ταξιδιού (ιδιωτικό συμφωνητικό), σύμφωνα με την κείμενη νομοθεσία, που υπογράφεται από τα συμβαλλόμενα μέρη. Στη σύμβαση περιλαμβάνονται απαραιτήτως τα εξής:

i. Το εγκεκριμένο από το Σύλλογο Διδασκόντων Καθηγητών αναλυτικό πρόγραμμα της εκδρομής.

ii. Το όνομα του ξενοδοχείου, η κατηγορία του, ο αριθμός δωματίων και κλινών και οι παρεχόμενες από αυτό υπηρεσίες.

iii. Η Ασφάλεια αστικής επαγγελματικής ευθύνης.

iv. Το συνολικό κόστος της εκδρομής και κόστος ανά μαθητή.

v. Τους Γενικούς Όρους συμμετοχής στην εκδρομή.

Το σχολείο υποχρεούται να αναρτά στον πίνακα ανακοινώσεων και στην ιστοσελίδα του τις προσφορές των τουριστικών γραφείων, τη σύμβαση οργανωμένου ταξιδιού που υπογράφτηκε, καθώς και τον αριθμό του ασφαλιστηρίου συμβολαίου επαγγελματικής ευθύνης. Σε περίπτωση προβλήματος της ιστοσελίδας του σχολείου τα τουριστικά γραφεία θα ενημερωθούν τηλεφωνικά.

|  |  |  |
| --- | --- | --- |
|  | **Η ΑΝΑΠΛΗΡΩΤΡΙΑ ΔΙΕΥΘΥΝΤΡΙΑ**  **ΣΟΦΙΑ ΤΣΙΧΛΑΚΙΔΟΥ** |  |